مصطفى حجي (تزاد ف إيفران لأطلس صّغير ف 16 نونبر 1971) كان كوايري مغريبي و دابا خدام كادر تقني مع لجاميعة لملكية لمغريبية د لكورة معا لمونتخبات لوطنية. مصطفى حجي لعب معا لمونتاخاب 64 ماتش (ماركا فيهوم 12 لبيت) بين 1993 و 2002 و شارك ف جوج كيسان د لعالم معا لمغريب ف 94 و 98. مصطفى حجي كان تختار أحسن لاعب إفريقي ف 1998 و حطاتو لكاف ف ليستا ديال اساطير لكورة لإفريقية ف 2011. مصطفى هاجر معا عائيلتو ل فرانسا فاش كانت عندو عشر سنين و عاشو ف لّول ف سانتيتيان و من بعد ف كروتزفالد ف شّمال شّرقي د فرانسا. مصطفى تفورما ف لكلوب د نانسي و فيه بدا لكاريير پروفيسيونيل ديالو ف 1992. ف ديك لعام بان مزيان و عيطولو فرانسا و لمغريب باش يلعب ف لمونتاخبات ديالهوم ف نفس لفترة، و ختار مصطفى يلعب مع لمغريب و هاد لقرار كان خلقليه مشاكيل مع فرقتو ف فرانسا. أول ماتش ديالو كان صعيب بزاف حيت كان هو آخر ماتش د لإقصائيات د كاس لعالم 94 ضد زامبيا. عبد الله بليندا، لمدرب د لمونتاخاب ديك لوقت، دخلو رسمي من لّول و دار ماتش كبير مصطفى بان مزيان و من ديك لماتش ولا من ركايز د لمونتاخاب د لمغريب ف تّسعينات.